ইরাবতী কার্বে

ইরাবতী কার্বে (১৫ ডিসেম্বর ১৯০৫  - ১১ ই আগস্ট ১৯৭০) হলেন ভারতের মহারাষ্ট্রের একজন নৃবিজ্ঞানী, সমাজবিজ্ঞানী, শিক্ষাবিদ এবং লেখক।
কার্বে ১৯০৫ সালের ১৫ই ডিসেম্বর এক সমৃদ্ধশালী চিতপাবন ব্রাহ্মণ পরিবারে জন্ম গ্রহণ করেন। তাঁর বাবার নাম ছিল গণেশ হরি কর্মরকার। ইরাবতীর জন্ম হলে তিনি মেয়ের নাম রাখেন বর্মার ইরাবতী নদীর নামে। তিনি তখন বর্মার "বার্মা কটন কোম্পানিতে" কর্মরত ছিলেন। ইরাবতী সাত বছর বয়সে পুনের হুজুরপাগায় একট আবাসিক বিদ্যালয়ে ভর্তি হন। এরপরে তিনি ফার্গুসন কলেজে দর্শন নিয়ে পড়াশোনা করেন, এখান থেকেই তিনি ১৯২৬ সালে স্নাতক ডিগ্রি লাভ করেন। এরপর তিনি বোম্বাই বিশ্ববিদ্যালয়ে জি. এস. ঘুরিয়ের অধীনে সমাজবিজ্ঞান অধ্যয়নের জন্য দক্ষিণা ফেলোশিপ অর্জন করেন। ১৯২৮ সালে তাঁর নিজ জাতি (সামাজিক শ্রেণী) বিষয়ে "দ্য চিতপাবন ব্রাহ্মণস - অ্যান এথনিক স্টাডি" শীর্ষক গবেষণা নথি নিয়ে স্নাতকোত্তর ডিগ্রি অর্জন করেন।
ঘুরিয়ের সাথে পড়ার সময়, ইরাবতী একটি বিদ্যালয়ের রসায়নের শিক্ষক দিনকর ধন্দু কার্বেকে বিবাহ করেন। যদিও তাঁর স্বামী সামাজিকভাবে বিশিষ্ট ব্রাহ্মণ পরিবারের ছিলেন, কিন্তু এই বিবাহ তাঁর পিতার মনমতো হয়নি, তিনি আশা করেছিলেন যে ইরাবতী শাসক রাজপরিবারে বিবাহ করবে। দিনকর ছিলেন মহিলা শিক্ষার পথিকৃৎ ধন্দু কেশব কার্বের পুত্র। মহিলা শিক্ষার পথিকৃৎ হয়েও, ধন্দু কার্বে তাঁকে আরও পড়াশোনার জন্য জার্মানি পাঠানোর দিনকরের সিদ্ধান্তের বিরোধিতা করেছিলেন।
তাঁর ১৯২৮ সালের নভেম্বরে থেকে জার্মানিতে থাকা, ভারতীয় জাতীয় কংগ্রেসের সদস্য জীবরাজ মেহতার কাছে ঋণ করা অর্থ দ্বারা সম্ভব হয়েছিল। সেদেশে দিনকর নিজে জৈব রসায়নে পিএইচডি অর্জন করেছিলেন এক দশক বা তারও আগে, এবং সে দেশে তাঁর নিজস্ব শিক্ষাগত অভিজ্ঞতা তাঁকে অনুপ্রাণিত হয়েছিল এই সিদ্ধান্ত নিতে। ইরাবতী কাইজার উইলহেলম ইনস্টিটিউট অফ এ্যানথ্রপোলজি, হিউম্যান হেরিডিটি এন্ড ইউজেনিকস-এ পড়াশোনা করেন এবং দুবছর পরে ডক্টরেট ডিগ্রি লাভ করেন। এরপরে তিনি ভারতে তাঁর স্বামীর নিকট ফিরে আসেন। ঐ সময় সেখানে এই দম্পতি তখনকার সাধারণ প্রচলিত সামাজিক কাঠামোর বাইরে গিয়ে অপ্রচলিত জীবনযাপন করেছেন। তাঁর স্বামী নাস্তিক ছিলেন এবং তিনি বিশ্বাসের চেয়ে "ঐতিহ্যের" প্রতি শ্রদ্ধার কারণ হিসাবে পন্ধরপুরের বিঠোবা হিন্দু মন্দিরে যেতেন বলে জানিয়ে ছিলেন। এত কিছুর পরেও, দৃষ্টিভঙ্গি ও কাজের ক্ষেত্রে তাঁদের পরিবার মূলত একটি মধ্যবিত্ত হিন্দু পরিবারের মতোই ছিল।
কার্বে ১৯৩১ থেকে ১৯৩৬ সাল পর্যন্ত বোম্বের এসএনডিটি মহিলা বিশ্ববিদ্যালয়ে প্রশাসক হিসাবে কাজ করেছিলেন এবং স্নাতকোত্তর পাঠদান করতেন। ১৯৩৯ সালে তিনি পুনের ডেকান কলেজে সমাজবিজ্ঞানের রীডার (গবেষণায় বিশিষ্ট আন্তর্জাতিক খ্যাতি সহ বরিষ্ঠ শিক্ষাবিদ) হিসাবে চলে আসেন এবং তাঁর কর্মজীবনের বাকি সময় সেখানেই থেকে যান।
নন্দিনী সুন্দরের মতে, কার্বে প্রথম ভারতীয় মহিলা নৃবিজ্ঞানী ছিলেন, এমন একটি শিক্ষা যা তাঁর জীবদ্দশায় ভারতে সাধারণত সমাজবিজ্ঞানের সমার্থক বলা হত। নৃবিজ্ঞান, মানবদেহ পরিমাপবিদ্যা, রক্ত বিজ্ঞানসংক্রান্ত বিদ্যা, ইন্দোলজি এবং জীবাশ্মবিজ্ঞানের পাশাপাশি লোকগীতি সংগ্রহ এবং নারীবাদী কবিতা অনুবাদ সহ বহু ক্ষেত্রে তাঁর বিস্তৃত আগ্রহ ছিল। বিভিন্ন বুদ্ধিদীপ্ত চিন্তাভাবনা দ্বারা অনুপ্রাণিত হয়ে এবং কিছু দিক থেকে ডাব্লিউ এইচ. আর. রিভারস দ্বারা ব্যবহৃত কৌশলগুলি অনুকরণ করে তিনি মূলত একজন সাংস্কৃতিক প্রসারকামী ছিলেন। এই প্রভাবগুলির মধ্যে ধ্রুপদী ইন্দোলজি, ব্রিটিশ রাজের আমলাদের ব্যবহৃত নৃতত্ত্ব এবং জার্মান সুপ্রজননবিদ্যা ভিত্তিক শারীরিক নৃতত্ত্বও অন্তর্ভুক্ত ছিল। তদুপরি, তাঁর ক্ষেত্রের কাজগুলির মধ্যে জন্মগত আগ্রহ ছিল। সুন্দর উল্লেখ করেন যে "১৯৬৮ সালের শেষের দিকে তিনি মানবদেহ পরিমাপবিদ্যার ভিত্তিতে উপ-জাতির মতো সামাজিক গোষ্ঠীগুলির বিশদভাবে বর্ণনা করার গুরুত্ব এবং তারপরে 'জেনেটিক' ডেটা (রক্তের গ্রুপ, বর্ণের দৃষ্টি, হাততালি এবং হাইপারট্রিকোসিস) বিশদভাবে বর্ণনা করার গুরুত্বের প্রতি বিশ্বাস বজায় রেখেছিলেন।"
তিনি পুুনা বিশ্ববিদ্যালয়ে (বর্তমানে পুনে বিশ্ববিদ্যালয়) নৃবিজ্ঞান বিভাগ প্রতিষ্ঠা করেন।
কার্বে বহু বছর পুনের ডেকান কলেজে (পুনে বিশ্ববিদ্যালয়) সমাজবিজ্ঞান ও নৃবিজ্ঞান বিভাগের প্রধান হিসাবে দায়িত্ব পালন করেছিলেন। তিনি ১৯৪৭ সালে নয়াদিল্লিতে অনুষ্ঠিত জাতীয় বিজ্ঞান কংগ্রেসের নৃবিজ্ঞান বিভাগের সভাপতিত্ব করেছেলেন। তিনি মারাঠি এবং ইংরেজি উভয় ভাষায় লিখেছেন।
সুন্দর বলেন তিনি কার্বের প্রভাব ঘুরিয়ে এবং লুই ডুমন্টের মতো লোকের চেয়ে কম থাকার কারণ সম্পর্কে বিভিন্ন সম্ভাব্য কারণ চিহ্নিত করেছেন। এর মধ্যে রয়েছে তাঁর শিক্ষাকেন্দ্রের অবস্থান, যা দিল্লী ও বোম্বাইয়ের তুলনায় কম মর্যাদাসম্পন্ন ছিল এবং তিনি উৎস সম্পর্কিত ধ্রুপদী নৃতাত্ত্বিক চিন্তার দিকে মনোনিবেশ করেছিলেন এমন এক সময়ে, যখন তাঁর সহকর্মী শিক্ষাবিদরা ক্রিয়াকলাপের ভিত্তিতে অধিকতর বিশেষায়িত বিষয়গুলিতে চলে আসছিলেন। তদুপরি, তাঁর পিএইচডি শিক্ষার্থীদের মধ্যে কেউই তার কাজ এগিয়ে নিতে না পারার কারণে তাঁর প্রভাবটি স্থায়ী হতে পারেনি: এর পরিবর্তে বলা যায়, ঘুরিয়ের শিক্ষার্থীরা, তারা শিক্ষাক্ষেত্রে নিজেদের প্রতিষ্ঠিত করেছিল। উপযুক্ত প্রকাশক ব্যবহারের বিষয়টিও এর সাথে ছিল,তাঁর প্রাথমিক কাজগুলির প্রকাশক ছিল তাঁর নিয়োগকর্তা, ডেকান কলেজ  - হয়তো এটি তাঁর উপর চাপিয়ে দেওয়া হয়েছিল। অক্সফোর্ড ইউনিভার্সিটি প্রেসের মতো মূলধারার প্রকাশক প্রতিষ্ঠান তিনি পাননি। 
কার্বের মৃত্যুর পর সমসাময়িক মারাঠি বুদ্ধিজীবী দুর্গা ভাগবত, যিনি ঘুরিয়ের অধীনেও পড়াশোনা শুরু করেছিলেন কিন্তু শেষ করেননি, কার্বের এক বিরাট সমালোচনা লিখেছিলেন। সুন্দর এটিকে সংক্ষেপে বলেছেন "চৌর্যবৃত্তির অভিযোগ, পদলোলুপতা, ব্যক্তির কারসাজি, অন্যের কাজকে দমন করা ইত্যাদি। এই অভিযোগগুলির সত্যতা যাই হোক না কেন, এই প্রবন্ধ ভাগবতকে বিশেষ কৃতিত্ব দেয়নি।"
যদিও জ্ঞাতিত্ব বিষয়ে কার্বের কাজ নৃতাত্ত্বিক এবং ভাষাগত জরিপের ভিত্তিতে ছিল, যা এখন অগ্রহণযোগ্য বলে বিবেচিত, তবুও তাঁর এবং তাঁর কাজের আরও কিছু বিষয় যেমন পরিবেশবিজ্ঞান এবং মহারাষ্ট্রীয় সংস্কৃতিতে একাডেমিক আগ্রহের পুনরুজ্জীবন ঘটেছে।
তাঁর পাঠের পরিধি বিস্তৃত ছিল- ভক্তি কবিদের কাছে রামায়ণের মতো সংস্কৃত মহাকাব্য, অলিভার গোল্ডস্মিথ, জেন অস্টেন, আলবেয়ার কামু এবং এলিস্টেয়ার ম্যাকলিন এবং তার একাডেমিক বিষয় সম্পর্কিত বইয়ের পাঠাগারটি যা এখন ডেকান কলেজের সংগ্রহের অন্তর্ভুক্ত।
কার্বের প্রকাশনাগুলির মধ্যে রয়েছে:
টীকা
উদ্ধৃতিসমূহ
গ্রন্থপঞ্জি